# 

სასოფლო-სამეურნეო კოოპერატივების განვითარება საქართველოში ევროკავშირის ENPARD-ის პროგრამის დახმარებით

ევროკავშირი მხარს უჭერს სოფლის მეურნეობისა და სოფლის განვითარებას საქართველოში ENPARD-ის პროგრამის დახმარებით. პროგრამა ხორციელდება 2013 წლიდან და მისი მთლიანი ბიუჯეტი შეადგენს 102 მილიონ ევროს. ENPARD-ის ძირითადი მიზანი საქართველოში არის შეამციროს სიღარიბე სოფლად. პროგრამის პირველი ფაზის პრიორიტეტი სოფლის მეურნეობის განვითარების ხელშეწყობა იყო, ხოლო მეორე ფაზა მიზნად ისახავს სოფლად მცხოვრები ადამიანების ეკონომიკური განვითარების შესაძლებლობების გაზრდას.

**ENPARD-ის მცირე ფერმერთა კოოპერაციის კომპონენტს ახორციელებენ კონსორციუმში გაერთიანებული ორგანიზაციები: CARE, OXFAM, Mercy Corps, PIN და UNDP საქართველო. 2017 წლის პირველი იანვრისთვის, პროგრამის ფარგლებში ქვეყნის მასშტაბით უკვე დაფინანსდა 260-ზე მეტი კოოპერატივი (დამატებით რამოდენიმეს დაფინანსება იგეგმება 2017 წელშიც). ENPARD-ი განმახორციელებელი პარტნიორი არასამთავრობო ორგანიზაციების მეშვეობით, მხარს უჭერს კოოპერატივებს - გადასცემს მათ აქტივებს (ძირითადად, გრძელვადიან აქტივებს), ახორციელებს მათ ტექნიკურ დახმარებას ტრენინგებითა და ექსპერტული რჩევებით, ეხმარება კოოპერატივებს ნედლეულისა და მასალების ყიდვის და საბოლოო პროდუქტის გაყიდვისათვის საჭირო საბაზრო კავშირების დამყარებაში.**

ქვემოთ აღწერილი ძირითადი დასკვნები წარმოადგენს საქართველოში ევროკავშირის მხარდაჭერილი კოოპერატივების განვითარების მოკლე შეჯამებას. შედეგები ეყრდნობა ENPARD-ის გრანტის მიმღებ ისეთ 254 კოოპერატივში ჩატარებულ კვლევას, რომლებიც დაფინანსდნენ 2017 წლის პირველ იანვრამდე.

ვინაიდან სასოფლო-სამეურნეო კოოპერატივების განვითარება გრძელვადიანი პროცესია, ზუსტი დასკვნების გაკეთება რამდენიმე წლის შემდეგ იქნება შესაძლებელი. ამის მიუხედავად, დღესდღეობით არსებული მონაცემები უკვე იძლევა ევროკავშირის მიერ ENPARD-ის ფარგლებში დაფინანსებული კოოპერატივების განვითარებისათვის თვალის მიდევნების საშუალებას და დაინტერესებული მხარეებს აწვდის ინფორმაციას საწყისი ტენდენციების შესახებ.

ძირითადი შედეგები:

საქართველოში ევროკავშირის მიერ დაფინანსებული სასოფლო-სამეურნეო კოოპერატივების განვითარება

**წევრები და დასაქმება**

* გამოკვლეულ 254 კოოპერატივში ჯამურად იყო 2955 წევრი (საშუალოდ 11,6 წევრი ერთ კოოპერატივში). თუმცა, თუ გამოვრიცხავთ ორ ყველაზე დიდ კოოპერატივს რომელთა წევრების რაოდენობა თითოეულის შემთხვევაში აღემატება 100-ს, კოოპერატივში საშუალოდ წევრების რიცხვი შეადგენს 9,2-ს (2015 წელს 8,5-თან შედარებით);
* გამოკითხული კოოპერატივების 39% იყენებდა დაქირავებულ შრომას 2016 წელში (2015 წელს 36%-თან შედარებით) [სულ დასაქმებული იყო 1062 ადამიანი, რომელთა უდიდეს ნაწილს (73%) სეზონურად დაქირავებული მუშაკებს წარმოადგენდნენ].

**გენდერული საკითხები**

* გამოკვლეული 254 კოოპერატივიდან (2016 წელს):
  + გამგეობის წევრების 23% იყო ქალი (2015 წელს 20%-თან შედარებით);
  + წევრების 32% იყო ქალი (2015 წელს 30%-თან შედარებით);
  + დაქირავებულ მუშაკთა 51% იყო ქალი (2015 წელს 45%-თან შედარებით).
* ჯამურად, კოოპერატივის წევრთა ან კოოპერატივის მიერ დაქირავებულ ადამიანთა დაახლოებით 37%-ს შეადგენდნენ ქალები. (2015 წელს 33%-თან შედარებით).

**კოოპერატივების მიერ გამოყენებული ძირითადი აქტივები**

* 2016 წელს, ერთი კოოპერატივის მიერ გამოყენებული ძირითადი აქტივების ღირებულება 2015 წელთან (101 ათასი ლარი) შედარებით გაიზარდა 60%-ით და შეადგინა 162 ათასი ლარი, ხოლო 2014 წელთან (54 ათასი ლარი) შედარებით გაიზარდა 200%-ით;
  + - გრძელვადიანი აქტივების 26% შეძენილ იქნა ევროკავშირის დაფინანსებით, ხოლო დანარჩენი ნაწილი ისეთი წყაროებით, როგორებიცაა: კოოპერატივის წევრთა შენატანები (38%), კოოპერატივის მიერ იჯარით აღებული აქტივები (17%) და სხვა;
* აქტივების 39% მოდის სასოფლო-სამეურნეო დანიშნულების მიწაზე.

**ფინანსური მონაცემები**

***წარმოებული პროდუქციის ღირებულება, მთლიანი შემოსავალი და მოგება***

254 გამოკითხული კოოპერატივიდან, 223-მა დააფიქსირა მათ მიერ 2016 წელს წარმოებული პროდუქციის ღირებულება, რომელმაც შეადგინა დაახლოებით 13 მილიონი ლარი. აქედან დაახლოებით 11 მილიონი ლარი იყო რეალური შემოსავალი რაც კოოპერატივებმა 2016 წლის განმავლობაში მიიღეს. ამის 32% (3.5 მილიონი ლარი) კი იყო მოგება.

* საბაზისო წელთან შედარებით (2014), 2016 წელს კოოპერატივების მიერ **წარმოებული პროდუქციის ღირებულ;ება გაიზარდა 43%-ით** საშუალოდ ერთ კოოპერატივზე გაანგარიშებით;
* თუმცა, თუ შევადარებთ 2015 წელს, იგივე მაჩვენებელი იყო -3% საშუალოდ ერთ კოოპერატივზე გაანგარიშებით, რაც უმეტესად გამოწვეული იყო არახელსაყრელი კლიმატური პირობებით, რომელიც 2015 წელთან შედარებით 2016 წელს უფრო გახშირებული იყო.

***კოოპერატივების 2 წლიანი განვითარება***

* მარტო იმ კოოპერატივების გათვალისწინებით, რომელთათვისაც საბაზისო წელი იყო 2014 (ასეთი სულ 91 კოოპერატივია), მათი ფინანსური მდგომარეობა 2016 წელს, 2014 წელთან შედარებით:
  + შემოსავალი საშუალოდ გაიზარდა 64%-ით;
  + მოგება საშუალოდ გაიზარდა 30%-ით.

**რეინვესტირება**

* კოოპერატივების უმრავლესობამ (76%) განაცხადა, რომ კოოპერატივის საქმიანობის განსავითარებლად მოახდინა 2016 წელს მიღებული მოგების მნიშვნელოვანი ნაწილის რეინვესტირება (დაახლოებით იგივე მაჩვენებელი დაფიქსირდა 2015 წელსაც).


**წარმოებული პროდუქციის მოცულობა**

გამოკითხული კოოპერატივები ჩართულნი იყვნენ სოფლის მეურნეობის 23 სხვადახვა ღირებულებათა ჯაჭვში და აწარმოებდნენ პროდუქციის ფართო ასორტიმენტს. 2016 წელს ძირითადი პროდუქტების წარმოების რაოდენობები მოცემულია ქვემოთ:

* 46-მა კოოპერატივმა აწარმოა 72 ტონა **თაფლი** (საქართველოს მთლიანი რაოდენობის 3.4%\*);
* 34-მა კოოპერატივმა აწარმოა 553 ტონა **ბოსტნეული** (საქართველოს მთლიანი რაოდენობის 0.4%);
* 29-მა კოოპერატივმა აწარმოა 1,830 ტონა **სიმინდი** (საქართველოს მთლიანი რაოდენობის 0.75%).
* 25-მა კოოპერატივმა აწარმოა 4,643 ტონა **კარტოფილი** (საქართველოს მთლიანი რაოდენობის 1.9%);
* 20-მა კოოპერატივმა აწარმოა ან გადაამუშავა 681 ტონა (ნაჭუჭიანი) **თხილი** (საქართველოს მთლიანი რაოდენობის 2.3%).

*\*საქართველოს მთლიანი წარმოების მონაცემები აღებულია საქართველოს სტატისტიკის ეროვნული სამსახურის განახლებული მონაცემებიდან.*

*ეს დოკუმენტი მომზადდა ევროკავშირის, ავსტრიის განვითარების ფონდის, CARE International-ის, Mercy Corps-ის, Oxfam-ისა და PIN-ის ხელშეწყობით. პრეზენტაციის შინაარსი არის მხოლოდ ISET-ის კვლევითი ინსტიტუტისა პასუხისმგებლობა და არავითარ შემთხვევაში არ გამოხატავს ევროკავშირის, ავსტრიის განვითარების ფონდის, CARE International-ის, Mercy Corps-ის, Oxfam-ის, PIN-ისა და UNDP-ის პოზიციას.*

****



*   *